## Rješenje Agencije za zaštitu tržišnog natjecanja klasa UP/I 430-01/2007-04/30 od 2. srpnja 2007.

### NN 72/2007 (11.7.2007.), Rješenje Agencije za zaštitu tržišnog natjecanja klasa UP/I 430-01/2007-04/30 od 2. srpnja 2007.

# AGENCIJA ZA ZAŠTITU TRŽIŠNOG NATJECANJA

2249

Agencija
za zaštitu tržišnog natjecanja, na temelju članka 13. stavka 4. Zakona o
državnim potporama (»Narodne novine«, broj 140/05), u upravnom postupku
donošenja odobrenja na Prijedlog za preuzimanje temeljnog uloga u poduzetniku
Aerodrom Brač d.o.o., Supetar b.b., sa sjedištem u Supetru, temeljem ulaganja
iz sredstava Državnog proračuna Republike Hrvatske, pokrenutom od strane
Ministarstva mora, turizma, prometa i razvitka Republike Hrvatske, sa sjedištem
u Zagrebu, Prisavlje 14, na temelju odluke Vijeća za zaštitu tržišnog
natjecanja, donesene na 85. sjednici, održanoj 2. srpnja 2007., donosi

## RJEŠENJE

I.
Utvrđuje se da se Prijedlog za preuzimanje temeljnog uloga u poduzetniku
Aerodrom Brač d.o.o., Supetar b.b., sa sjedištem u Supetru, temeljem ulaganja
iz sredstava Državnog proračuna Republike Hrvatske, ne odnosi na državnu
potporu u smislu Zakona o državnim potporama.

II.
Ovo rješenje objavit će se u »Narodnim novinama«.

Obrazloženje

I.
Agencija za zaštitu tržišnog natjecanja (dalje: Agencija) zaprimila je 4.
lipnja 2007. dopis Ministarstva mora, turizma, prometa i razvitka (dalje:
Ministarstvo), klasa: 400-01/05-01/76, urbroj:530-09-07-05,
od 30. svibnja 2007., kojim je zatraženo mišljenje u svezi postupka preuzimanja
temeljnog uloga temeljem uloženih sredstava iz Državnog proračuna Republike
Hrvatske (dalje: DPRH) u poduzetniku Aerodrom Brač d.o.o., sa sjedištem u
Supetru, Supetar b.b., od strane Republike Hrvatske (dalje: RH).

Dana
5. lipnja 2007., Agencija je od Ministarstva zaprimila sljedeću dokumentaciju:
Izvješće o poslovanju poduzetnika Aerodrom Brač d.o.o. za 2006., Društveni
ugovor društva s ograničenom odgovornošću Aerodrom Brač iz Supetra od 30.
ožujka 2006. i Odluku Vlade Republike Hrvatske, klasa: 080-02/04-01/365, urbroj: 50304/2-04-02 od 15. srpnja 2005., dok je 15.
lipnja 2007. zaprimljen Ugovor o pretvaranju kapitalnih ulaganja u temeljni
ulog. Iz zaprimljenog Ugovora o pretvaranju kapitalnih ulaganja u temeljni ulog
proizlazi da bi RH na temelju ulaganja u ukupnoj vrijednosti od 2.439.817,86
kuna s kojima je izvršena nabava RTG uređaja s vagama, konvejera,
vatrogasne i komunalne opreme, stekla novi ulog u poduzetniku Aerodrom Brač
d.o.o. u iznosu od 2.439.817,86 kuna.

U
konkretnom slučaju, temeljni kapital poduzetnika Aerodrom Brač d.o.o. povećao
bi sa 36.337.400,00 kuna na 38.777.200,00 kuna, čime bi se povećao i ulog RH
(uključujući i Općinu Pušća) u navedenom poduzetniku
s 35,35 posto na 39,41 posto.

Sredstva
za navedena ulaganja predviđena su u DPRH na stavci Ministarstva P1222 –
Sigurnost i zaštita u zračnom prometu, aktivnost: A570333 - Osiguranje
sigurnosno prometnih standarda u zračnim lukama RH, Račun 3861.

II.
Razmatrajući ovaj predmet, Vijeće za zaštitu tržišnog natjecanja (dalje:
Vijeće) na 85. sjednici održanoj 2. srpnja 2007., na temelju dostavljene
dokumentacije utvrdilo je da predmetno preuzimanje temeljnog uloga temeljem
ulaganja sredstava, u konkretnom slučaju ne predstavlja državnu potporu iz članka
3. stavka 1. ZDP-a.

Prilikom
utvrđivanja je li određena mjera, u konkretnom slučaju preuzimanje temeljnog
uloga na temelju ulaganja sredstava iz DPRH, sadrži elemente državne potpore,
potrebno je ispuniti uvjete koji proizlaze iz članka 3. stavka 1. ZDP-a; da se
u konkretnom slučaju radi o državnim sredstvima odnosno o stvarnim ili
potencijalnim rashodima ili umanjenim prihodima države; da sredstva potpore
korisniku potpore daju prednost koju isti ne bi ostvario kroz svoje redovno i
normalno poslovanje; dodjela sredstava ostvaruje se selektivno, tj. ista utječe na ravnotežu između poduzetnika i njegove
konkurencije; te da dodjelom sredstava postoji mogućnost narušavanja tržišnog
natjecanja davanjem prednosti na tržištu korisniku državne potpore bez obzira
na oblik državne potpore u mjeri u kojoj to može utjecati na ispunjenje
međunarodno preuzetih obveza RH koje proizlaze iz Sporazuma o stabilizaciji i
pridruživanju između Republike Hrvatske i Europskih zajednica i njihovih država
članica (»Narodne novine – Međunarodni ugovori«, br.
14/01,14/02, 1/05 i 7/05; dalje: SSP). Sukladno ZDP-u ukoliko jedan od
navedenih uvjeta nije ispunjen, ne radi se o državnoj potpori.

Vijeće
je utvrdilo da preuzimanje temeljnog uloga temeljem ulaganja sredstava iz DPRH
u konkretnom slučaju predstavlja rashod sredstava iz državnog proračuna.
Nadalje utvrđeno je da predmetna sredstva daju korisniku prednost koju isti ne
bi ostvario kroz svoje redovno i normalno poslovanje. Vijeće je utvrdilo da se
navedeno preuzimanje temeljnog uloga vrši na selektivnoj osnovi, međutim u
konkretnom slučaju navedena selektivnost temeljena je na Zakonu o zračnim
lukama (»Narodne novine«, br. 19/98), odnosno
temeljem Nacionalnog programa zaštite zračnog prometa. Nadalje, s obzriom da se u konkretnom slučaju preuzimanje temeljnog
uloga vrši temeljem ulaganja sredstava iz DPRH, čime se povećavaju sigurnosni
standardi u zračnoj luci Brač i na taj način osiguravaju sigurnosni standardi
sukladno međunarodnim ugovorima i propisima, istom se mjerom ne narušava
tržišno natjecanje davanjem prednosti na tržištu korisnika državne potpore, u
mjeri u kojoj to može utjecati na ispunjenje međunarnodno
preuzetih obveza RH koje proizlaze iz SSP-a.

Slijedom
navedenog Vijeće je odlučilo da nisu kumulativno ispunjeni svi uvjeti prema
kojima predmetna mjera, odnosno u konkretnom slučaju preuzimanje temeljnog
uloga temeljem ulaganja sredstava iz DPRH smatra državnom potporom u smislu
ZDP-a, stoga je Agencija na temelju odluke Vijeća, primjenom članka 13. stavka
4. ZDP-a, odlučila kao u točki I. izreke ovog rješenja.

Vijeće
je prilikom donošenja odluke uzelo u obzir i mišljenje Agencije, klasa:
430-01/2004-04/109, urbroj: 580-03-05-31-05, od 10.
lipnja 2005., iz kojeg proizlazi da je Agencija na zahtjev Ministarstva, u
svezi usklađenja Mjera sigurnosti i zaštite zračnog prometa s odredbama Zakona
o državnim potporama (»Narodne novine«, br. 47/03 i
60/04), utvrdila da ulaganje iz DPRH, u okviru aktivnosti: A570333 – Osiguranje
sigurnosno prometnih standarda u zračnim lukama RH, Račun 3239 i 3861, ne
predstavlja državnu potporu iz članka 3. stavka 1. i članka 4. stavka 1. Zakona
o državnim potporama.

Sukladno
odredbi članka 18. ZDP-a, rješenja Agencije iz članka 14. ZDP-a objavljuju se u
»Narodnim novinama«, stoga je Agencija, na temelju odluke Vijeća, odlučila kao
u točki II. izreke ovog rješenja.

UPUTA
O PRAVNOM LIJEKU

Protiv
ovog rješenja žalba nije dopuštena, ali nezadovoljna stranka može pokrenuti
upravni spor pred Upravnim sudom Republike Hrvatske u roku od trideset (30)
dana od dana dostave ovog rješenja.

Klasa:
UP/I 430-01/2007-04/30

Urbroj: 580-03-07-43-04

Zagreb,
2. srpnja 2007.

Predsjednica

Vijeća za zaštitu tržišnog natjecanja

**Olgica Spevec, v. r.**

Rješenje, NN 72/2007-2249